Reedel kogunes Järvamaa Arenduskeskuse poolt välja valitud kodanikualgatuse tunnustamise hindamiskomisjon ja selgitati välja 2021 aasta Parima mittetulundusühingu, Parima vabatahtliku, Hea algatus 2021 ja Kogukonda teotava ettevõtte nominendid. Võitjad kuulutatakse välja 24. novembril.

**Nominendid ja  esitajate lood:**

**"Parim mittetulundusühing" kategooria nominendid:**

**MTÜ Me Hoolime Sinust**

„MTÜ Me hoolime Sinust osutab erihoolekande teenuseid Paide linnas ja Järvamaal ning lapsehoiuteenust raske ja sügava puudega lastele Paide linnas. Erihoolekandeteenused: MTÜ osutab igapäevaelu toetamise teenust maakonnas eri paikades, aga vastavalt soovile ka kliendi kodus. Toetatud elamise teenuse osutamine toimub klientide kodudes. Igapäevelutoetamise teenus nädala ja päevahoiuteenusena Paides või vastavalt klientide soovile nende kodudes. Kõik nimetatud teenused on klientidele tasuta. MTÜ pakub ka raske ja sügava puudega lastehoiu tugiteenust, mille eesmärgiks on toetada lapsevanema töötamist, õppimist ja pereelu ühildamise soodustamiseks. Sihtgrupiks on raske ja sügava puudega 0-17 (k.a) aastased lapsed. MTÜ on suurepäraseks partneriks kohalikule omavalitsusele ja sotsiaalkindlustusametile. Nende inimeste pühendumus ja tahe toetada ja aidata abivajajaid on imetlusväärne. Meeskond koosneb täielikult pühendunud inimestest, kelle soov on klientide päevadesse tuua killuke päikest".

**MTÜ Uus Ruum**

„MTÜ Uus Ruum eestvedamisel toimus 2021.aastal Paides neljas ruumieksperiment. See on julge ettevõtmine, mis on suunatud kogukonnale (aga mitte ainult- ka väljastpoolt Paidet tulevatele inimestele). Paide ruumieksperimendi eesmärgiks on kujundada linna keskväljak ümber heaks avalikuks ruumiks. Kaheks kuuks suunatakse tavapärane auto- ja bussiliiklus ümber, et luua mõnus suvine puhkepaik nii linnarahvale kui külalisele. Ruumeksperiment on olnud seemneks ja eeskujuks ka Tartu autovabaduse puiesteele. Samuti on ettevõtmine saanud ka rahvusvahelist tunnustust (Euroopa Liikuvusnädala raames tunnustati Paidet 2020. aastal just ka ruumieksperimendiga seotud tegevuste osas). Keskväljak on neil kahel kuul tänu MTÜle Uus Ruum täis elu ja tegevusi, toimuvad kontserdid, õpitoad. MTÜ on suutnud luua vabatahtlikest ja siinsest kogukonnast tugeva meeskonna, kes valdavalt tegutsevad õhinapõhiselt ja soovivad pakkuda inimestele head, kaasaegset, uudset ja hubast kohta linnaruumis."

**Mittetulundusühing Kultuuri- ja Haridusselts Üksmüts**

„2011. aastal loodud Kultuuri- ja Haridusseltsi (HKS) on koos MTÜga Albu Mõis ja MTÜga Albu valla külade selts Albu kogukonnaelu eestvedaja. MTÜ KHS Üksmüts toetusel tegutsevad Alburahva Teater, segakoor "Sink Sale Proo", segarahvatantsurühm „Kakerdaja" ja rahvamuusikud „Albu simmeldajad" ning „Ärmoonikud". Lisaks viiakse läbi "Meite laste pillitoa" laager ja A.H. Tammsaare nimelist võistulugemist "Hansenist Tammsaareni". Alburahva Teater on tegutsenud 1979. aastast. Hetkel tegutseb trupis aktiivselt 14 liiget. Lavastaja on Tiit Tammleht. Esitatakse algupärandit ehk kohaliku näitekirjaniku Küllike Veede loomingut. Segakoor „Sink Sale Proo" alustas tegevust 2009. aasta oktoobris, koori koosseisus on 19 liiget, koori dirigent Kaja Kraav, koorivanem Aune Suve-Kütt. Segarahvatantsurühm „Kakerdaja" alustas tegevust 1986. aastal. Tantsurühmas on 16 liiget. Rühma juhendab Ülle Oru. Albu Simmeldajad toimetavas 2016. aastast, 10 täiskasvanud väikekannelde mängu juhendab Kaja Kraav. Ärmoonikuid mängivad nii noored kui täiskasvanud, neid juhendab Kaja Kraav. Kõiki rühmi ühendab alates 2016. aastast tegutseb folklooriselts Üksmüts, kes on korraldanud Järvamaa folklooripäevi "Suvisted Veteperes". KHS Üksmüts on Albu mõisa kunstisuve üks eestvedaja, tänavu 21. korda toiminud kunstisuvi esitles Albu kandi juurtega kunstniku Tõnu Talve loomingut näitusega „Kuuvaikuse e-rootika". KHS Üksmüts on oma tegevuste elluviimiseks küsinud aktiivselt projektitoetusi Eesti Kultuurkapitalilt, kohaliku omaalgatuse programmist, leader-meetmest ning Järva vallalt. MTÜd tööd juhib viieliikmeline juhatus: Aune Suve-Kütt, Kersti Liivak, Kaja Kraav, Claire Miljukova, Tiit Tammleht."

**„Parim Vabatahtlik" kategooria nominendid:**

**Hugo Koppel**

„Hugo Koppel märkas, et 2007. aastal rajatud Roosna-Alliku Kaltenbrunni matkarada vajab uuendamist. Sillad olid lagunenud-lagunemas, matkaraja tähistuspostid samuti lagunesid ja matkarajale oli peale tungimas võsa ning murdunud puud. Hugo hakkas 2020. aastal seal koos oma perega tegutsema. Rajas kaks väga korralikku ja vahvat silda, toreda istumiskoha, eemaldas matkarajale tungivat võsa ja rajas soostuvale rajaosale ka looduslikku teed, mis võimaldab matkarada paremini läbida. Matkarada üks osa sai ka uued tähistusmärgised. Kogu töö tegi ta ära oma vahenditega - hankis sildade valmistamiseks puitmaterjali, köit, polte-mutreid-kruvisid jne. Lisaks ajale ja taaskasutatava materjali kasutamisele panustas ta ka oma isikliku rahaga. Hugo tegutses matkarajal koos perega, kaasas abilistena oma abikaasat ja lapsi. Roosna-Alliku Põhikool on Hugo Koppelile ja ta perele väga tänulik, sest kool on juba mitu aastat mõelnud, et matkarada vajab uuendamist-parandamist, kuid praeguses olukorras ei ole me suutnud ega osanud sellega tegeleda. Leiame, et Hugo Koppeli ja ta pere tegevus väärib tähelepanu ja tunnustust, sest meie kohalik matkarada väärib säilitamist ja uuendamist. Tänu nende vabatahtlikule tööle on ka meil kindlustunne, et matkarada saab jälle korda. Hugo on valmis aitama meil rajada ka meie unistuste silla, et matkarada saaks sellisel kujul läbitav nagu 2007. aastal matkaraja rajanud tüdrukud on kavandanud."

**Ivar Kärner**

„Ivar on kindlasti avalikes huvides aktiivselt tegutsev, kohalikku elu tasu ootamata hoogsalt arendav noor mees. Ta on pärit priitahtlike pritsimeeste Kärnerite peredünastiast, olles selles neljanda põlvkonna esindajaks. Ivar kuulub MTÜ Järva-Jaani Tuletõrje Selts juhatusse, on Järva-Jaani Kogukond juhatuse liige ja Järva-Jaani Vabatahtliku päästekomando pealik. Möödunud aasta kokkuvõttes on meie päästekomando vabariigi 124 komando hulgas viiendal kohal väljakutsetele reageerimise kiiruse poolest! Veel tegutseb Ivar agaralt Järva-Jaani Vanatehnika varjupaigas nii mehaaniku, eestseisuse liikme kui ka vabatahtliku giidina. Uudseid ideid on mitu, oluline vast see, et Ivar oli eestvedajaks osalemaks LHV panga projektikonkursil Kes teeb ära? Nimelt plaanime oma komandohoone renoveerimist selliselt, et paigaldame uued tõstuksed, et sinna mahuks kaasaegsem päästetehnika ja rajaksime uue väljasõidutee riigimaanteele, senise väga ohtliku väljasõidutee asemele. LHV panga projektikonkurss õnnestus meil ära võita 53 kandidaadi hulgast ja hetkel oleme ehitusega alustamas. Suureks auks oli meie Ivari eestveetava Järva-Jaani Vabatahtliku päästekomando valimine ERR`i uude, 30 minutilisse seriaali Priitahtlikud, kus ka Ivari ettevõtmisi põhjalikumalt tutvustati. Eelpooltoodut arvesse võttes võime kindlalt väita, et Ivari tegemised ja toimetamised on täielikult meie kogukonna, aga ka kaugemate kogukondade hüvanguks panustamise nimel ja ta juhindub selles iidsest Eesti tuletõrje deviisist Jumalale auks ja ligimesele kaitseks!"

**Martha-Beryl Grauberg ja Karola Jaanof**

„Martha ja Karola veavad Paides vabatahtlikena Eestis tuntud ja populaarset tüdrukute tehnoloogia ringi HK Unicorn Squad (Paides tegutsedes on nimeks Paide Unicorn Squad). See on liikumine, mis pakub huviharidusena tehnoloogiaõpet ainult tüdrukutele. Paides alustas ring 2019. aastal ja nüüd on jõutud neljanda kursuseni. Ettevõtmise eesmärk on äratada ja kasvatada tehnikaalast huvi tüdrukute seas läbi praktiliste ülesannete. Unicorn Squadi võrgustik on nüüdseks laienenud üle Eesti ja nende visioon on kasvatada huvi tehnika, robootika ja loodusteaduste vastu 7–14aastaste tüdrukute seas. Ringis osalemine on tüdrukutele tasuta ja juhendajatele vabatahtlik töö. Väärib tunnustust, et juhendajatena leiavad nad aega muude tööde kõrvalt teha endale selgeks neile täiesti tundmatud teemad ja hoopis teisest valdkonnast ülesanded kui nende igapäevatöö sisu on. Igal nädalal võtavad nad tüdrukud kokku ja sukelduvad põnevasse tehnoloogia maailma, püüdes tüdrukutes kasvatada huvi tehnika vastu. Koos on nad läbi viinud ka Paide keskväljakul õpitoa ja korraldanud (juhendanud) koos Unicorn Squadi eestvedajatega (nt Taavi Kotka) ka suviseid laagripäevasid. Marthal ja Karolal käib aegajalt abiks ka teisi lapsevanemaid. Tänu inimestele, kes ei pea paljuks leida aega ja tahtmist panustada vabatahtlikena, on siinsetel lastel võimalik saada osa nii lahedast ettevõtmisest. Taustast veel: HK Unicorn Squad esimene lend alustas 2018. a septembris Viimsis Miiduranna külas. Pärast esimest edukat kursust jätkati 2019. kevadel testrühmadega üle Eesti, pakkudes tasuta vahendite ja juhistega varustatud õppekomplekte. Paide rühm alustas 2019, olles üks neist esimestest testrühmadest."

**Lisaks antakse välja kategoorias  eripreemia.**

**Hea algatus 2021 kategooria nominendid:**

**Offline mängude festival**

„Kärus toimus 1. augustil esimene laste ja täiskasvanute Offline mängude festivali. Üritus oli mõeldud peredele, mängiti koos 30 - 40 aasta taguseid mänge. Lastel oli väga tore. Tore oli vaadata, kui järgmisel päeval Käru lapsed hakkasid ise neid mänge õues mängima. Samal päeval avalikustati laste konkurssi "Mis tähendab sõna ema" tulemused. Toimusid mängud, tantsud ja töötoad ning oli ka laste etendus, mille seadis lavale Liia Sizask. Külla tuli tuntud muinasjuttude rääkija Polina Tšerkassova. Kell 18-00 näidati Käru Muuseumis filmi "Ankeet". Kõik kes oli kohale tulnud, olid väga õnnelikud. Festival oli väga soe ja hubane. Soovime, et see festival saaks traditsiooniliseks."

**"33 kõnet" Paide Teater**

„Paide Teater alustas 2021 erinevate kogukonda kaasavate ettevõtmistega. "33 kõnet" on üks neist aktsioonidest, mis pälvis üle-eestilist tähelepanu. "33 kõnet" oli aktsioon, millega kogunesid inimesed 33 päevaks Paide keskväljakule, et kuulata 33 tuntud inimese mõtteid meie võimalikest valikutset- kuhu edasi? kuidas edasi? Kõik peetud kõned on tänaseks koondatud ka raamatukaante vahele. Paide Teatri aktsioon "33 kõnet" on osa mitu aastat vältavast ettevõtmiste sarjast Paide 3000. Paide Teater on ette võtnud korraldada erinevaid aktsioone, lavastusi, loenguid, kohtumisi ja see kõik kokku on Paide 3000". Teater ise ütleb, et "Me üritame selle projektiga luua Paidele utoopiat." Paide Teater on midagi palju enamat kui teater, nad on kogukonna võimestajad. Nende ideed on värsked, julged, samas lihtsad ja elevust tekitavad"

**Järva-Jaani multispordiväljak**

„Kaks kohaliku ettevõtjat, sõpra, spordilembelist meest tegid Järva Vallavalitsusse kaasavaeelarve ettepanekuks rajada Järva-Jaani multispordiväljak. Eelarves oli raha kõigest 20 000 eurot, kuid soov korralik rajatis valmis teha oli suur, seega ei löödud risti ette. Räägiti kohalike ettevõtjate, eraisikute, spordiklubidega ja viidi ellu projekt mille maksumus oli kordade suurem kui kaasaveelarve ette oli andnud. Ervini, Martini ja Kogukonna suurest panusest sündis aastateks spordirajatis, kus on võimalik ennast arendada tulevastel Mart Poomidel ja Robert Tähtedel."

**Mudilaste karikasari**

„Mudilaste karikasari sündis mõttest, et tuua lasteaia ealisi liikuma. Et pakkuda neile mitu korda aastas õuetegevusi - jooks, rattasõit, suusatamine. Need on kõik tegevused, mida lapsed armastavad teha ja mis on jõukohane kõigile. Väga vahva on vaadata, kui põnevil on lapsed, kui nad võistlustel osalevad ning kui uhked nad on kui karikasari on läbi ja kõik saavadki päris oma karika. Oluline roll on siin ka kohusetundel - karikat ei saa igaüks. Karika saab see, kes on igal karikasarja üritusel kohal olnud ja võistlusel osalenud. Algatuse eestvedajad Tiiu Väli on alati nii hingega selle juures, et seda on lausa lust vaadata. Algatust on kajastanud mitu korda Järva Teataja ning kohalik kogukond on väga tänulik Roosna-Alliku Spordiklubile, et nii vahva ideega on välja tuldud, sest lapsed tõesti väga-väga ootavad neid sarju. Liikumine noores eas annab lapsele head eeldused ka tulevikus olla vitaalne ja sportlik ning selline lõbus-võistluslik tegevus hoiab spordi sõbrana aastateks. Ning lapsevanemad saavad alati ka väga toreda emotsiooni osalikeks - näe, minu laps suutis selle läbida ja kõik tunnevad ühisest õues olekust rõõmu. Ja väga tore on selle ettevõtmise juures just see, et tähtis pole mitte võit vaid osavõtt."

**Kogukonda toetav ettevõte**

**Traagedaja OÜ**

Traageldaja OÜ juhataja Heli Sillaots ja nende kauplus SikSak on juba aastaid hea abiline Käru piirkonna ürituste korraldamisel, toetades üritusi nii rahaliselt, kui aidates kaasa auhinnalaua katmisel. Olgu siis tegu spordi- või kultuurisündmusega, alati ollakse valmis abistama ja toetama. Sel aastal osales SikSak ka Türi valla Kevadpealinna ürituste loosiauhindade kampaanias. On kaasas kogukonna sündmuste toimumisel - toodete tutvustusletiga väljas „Avatud talude päeval", osalemas „Maal elamise päeval", osaleb suuremate muuseumigruppide päeva mitmekesistamisel Kärus vms.

**Stik Elekter**

„Stik-Eleter AS on alati nõus toetama kohalike tegemisi. Paneb õla alla nii suvistel kui talvistel üritustel kogukonnale, et Roosna-Allikul oleks hea elada ja toimuksid vahvad üritused. Stik-elekter aitas rajada Roosna-Alliku pumptracki valgustust ning ka teiste mõsiapargi mängudeala valgustuse osas oma panuse andnud. Peale kogukonna toetamise on Stik-Elekter ka Paide Linnameeskonna toetaja, kes omakorda panustab Roosna-Alliku kogukonda tagasi sellega, et meil toimuvad kord nädalas laste jalgpalli treeningud. Stik-Elektri panus kogukonna arengusse on pikkade aastate jooksul olnud tõeliselt märkimisväärne ja loonud uusi võimalusi piirkonna arenguks. Lisaks on asutuse juht Hannes Soonsein alati seisnud hea selle eest, et Roosna-Alliku mõis, mõisapark, kool ja lasteaed oleksid arenevad ja kaasaegsed. Täname Stik-Eleter AS-i suure panuse eest Roosna-Alliku kogukonna ja elukeskkonna ägedamaks muutmisel."

**PMT OÜ**

„Paide masinatehas (PMT OÜ) on Paides pikalt tegutsenud ettevõte, kes on oma tegutsemise aja jooksul palju panustanud kohaliku elu toetamisse. Nende toetus ei ole alati otseselt rahaline, ka nõu ja jõuga appi tulemine on toetus, või siin piirkonnas toimuvate sündmuste tarvis "hinnakirjast soodsama" teenuse/toote pakkumine. PMT on teinud seda kõike. Viimased esiletõstmist väärivad toetused on nt: Paide Teatri lavadekoratsioonid, Arvamusfestivali lava valmistamiseks mõeldud vahendid, MTÜ Uus Ruum noorte stuudio aluse ehitus. Samuti panustab ettevõte SA Järvamaa Kogukonnafondi Noor Spetsialist. PMT OÜ asus toetama ka ühe noore sportlase (Marielle Kleemeier) eesmärki minna olümpiale".

**Aasta Sädeinimene**

**Aune Suve-Kütt**

"Aune Suve-Kütt on Albu kogukonna jaoks eriline inimene. Ta on kogukonna tugisammas liitja ja ühendaja, kes põimib kõik toredad algatused tervikuks ja loob ühtsustunnet. Tema aastate pikkune panus kogukonnaelu elavdamisel on mõõtmatu. Aune algatab, juhib, võtab vastutust, inspireerib, motiveerib ja toetab väga paljusid inimesi ning ettevõtmisi. Paljude aastate jooksul on ta vedanud erinevaid ühisprojekte oma tööga seoses, samal ajal tehes ka väga palju vabatahtlikku tööd. Tema tegemistest paistab välja põhimõte "Kus viga näed laita- seal tule ja aita". Ta on ise ka aktiivne osavõtja, olles koori ja rahvatantsurühma liige, mängib "Simmeldajates" kannelt, olles nendes kollektiivides ka juhendajale abiks asjade korraldamisel. Tänu temale toimub Albu kandis palju vahvaid algatusi, koolitusi ja sündmusi. Tema vedada on MTÜ Kultuuri- ja Haridusselts Üksmüts, mille all toimetavad koos kõik Albu piirkonna kultuurikollektiivid (koor Sink-sale-proo, rahvatantsurühm Kakerdajad ja Albu Rahva Teater). Samuti juhib ta MTÜ Albu Noortekeskus tegevust, panustades noorsootöösse, luues noortele mitmekülgseid võimalusi koosolemiseks ja toimetamiseks. Ta teeb lisaks koostööd teiste kogukonna seltsidega, ühingute ja ettevõtjatega, ning sageli viiakse läbi ühiseid koostööprojekte. Tihti ütlevad ka teised kohalikud aktiivsed inimesed, et mida me teeks ilma Auneta, sest Aune on see, kes kirjutab projekti ja leiab raha, et ellu viia vahvaid algatusi. Tänu Aune sihikindlale ja pühendunud panusele on kogukonda tulnud palju lisaraha erinevate projektide kaudu, mis on toetanud siinseid ettevõtmisi ja andnud hoogu juurde kogukonna arengule. Lisaks panustab ta kohaliku kooli hoolekogu töösse. Ta teeb seda südamega, sest soovib, et kool oleks kogukonna süda. Eesmärgiks, et lapsed saaks kaasa tunde, et neid väärtustatakse hoitakse ja neil oleks soov siis jääda ning mõistaks, et see on parim koht elamiseks. Aune on oma töös põhjalik, korrektne, täpne, tal on suurepärane algatus- ja organiseerimisvõime ning oskus teisi kaasata. Aune märkab inimesi, kes kogukonda panustavad, ta toetab neid hea sõnaga ning leiab võimalusi tunnustamiseks. Ta sütitab inimesi olema ja hingama ühes rütmis ning hindama seda, mis meil siin on. Mõned ettevõtmised, mida Aune on vedanud käima lükanud, toetanud või kaasatud olnud: Albu koolipere ja kogukonna perepäev "Leib meie laual"; Albu mõisa kunstisuve programm; Suvisted Veteperes; Teaduspäevad Albu mõisas ja kogukonnas; Võistulugemine Hansenist Tammsaareni; Sink-Sale- Proo juubeli kontsert jne."

**Ülle Jääger**

"Ülle Jääger on Järvamaa külaliikumisse panustanud läbi aastakümnete. Ta on mitmete toredate uute tegude algataja ja traditsioonide hoidja. Omakasupüüdmatult tegutseb ta kogukonna nimel, kogukonna heaks ja seda mitte alati eesliinil, vaid ka tugevalt tagalas. Maailma väärtuslikumat ressurssi – aega – leiab ta alati. Ta kuulab, on orienteeritud lahendustele. Ülle on Koeru Haridus- ja Kultuuriseltsi juhatuse esimees, Järva Arengu Partnerite hindamiskomisjoni liige, aktiivne kaasalööja Vao külaseltsi tegevustes. Ülle eestvedamisel osaleb Koeru kogukond Arukate külade programmis ning tehakse aktiivset tööd kogukonnakogu loomiseks. 20 aastat ja rohkemgi on ta edukalt vedanud Koeru Haridus- ja Kultuuriseltsi vankrit, korraldades täiskasvanute koolitusi, kandes hoolt projektitöö eest. Hea veenmisoskusega on ta suuri laevu liikuma pannud siin, Kesk-Eestis :) Ülle on aidanud mitmeid (küla)seltse edukate projektitaotluste kirjutamisel ja elluviimisel (kiriku renoveerimine, vabatahtlike päästjate ruumide korrastamine, Koeru Noortekeskuse renoveerimine, sajad rahvariided arvukatele tantsijatele). Ta on olnud enam kui veerandsada aastat mitmete rahvatantsurühmade juhendajaks, praegu on tema juhendada Peetri naisrühm Naabriplikad. Ta on usinalt abis 2022. aasta mais Koerus korraldatava Järvamaa laulu- ja tantsupeo loomemeeskonnas. Ülle mitmekülgsust näitab seegi, et ta oskab õpetada Ruhnu sokkide kudumist kui ka olla rahvarallidel ajamõõtjaks. Ta on meie kõigi elud juba oma kohalolekuga teinud palju värvilisemaks. Ülle on suur kogukonna ajaloo- ja pärandikandja. Tema seltsis on lõbus, tema naer on nakkav. Ülle on tõeline sädeinimene, kellel leidub alati kirkaid ideid, kes ei karda riskida ja annab oma isiksusega Koeru kogukonnale, Järvamaale tõelist vürtsi."

**Sille Pudel**

"Sille töötab MTÜs Järva Arengupartnerid konsultandina. Tema panus kogukonna tegevustesse Roosna-Allikul, Paide linnas on ülimalt suur. Sille eestvedamisel on Roosna-Alliku rahvas pannud seljad kokku ja väikese kogukonnana võitnud Paide linna kaasava eelarve ettepaneku- tegemist on kogukonna kaasamise musternäitena. Selle tulemusena on seal nüüd suurepärane pumptracki rada ja madalseiklusrada. Sillel on võime haarata erinevaid ideid, mida ellu viia, mõelda ise välja uusi projekte, neid eest vedada ja muuta üks väike alevik kaasaegseks, arenevaks ja eri vanuses, eri huvidega inimesi koondades luua üks soe, hubane, kodune koht. Sille on alati valmis appi minema kõigile, kes soovivad panustada külade, kogukondade tegevusse, arengusse. Ta on ise külavanem (Allikjärve küla), aga ta ei panusta ainult oma külasse. Ta panustab kogu omavalitsuse külade arengusse. Ta on juhatanud Paide linna külavanemate mõttekodade ja teinud seda õhinaga, vabatahtlikult. Ta haarab kinni erinevatest võimalustest ja pakkumistest mis on seotud kogukondade võimestamisega. Ta panustas südamega ja palju sellesse, et Paide linna külad saaksid olla väljavalitud Arukate külade programmi. Ta on tegev ka Eesti Raamatupidajate Kogus ja paar aastat tegutseb tema ettevõtte juures naisettevõtluse teabekeskus JÄRVA-NET. Hiljuti kaitses ta ka magistritöö maaülikoolis. Ettevõtjana käivitas ta 2018. aastal kohalike toodete turu Roosna-Alliku OTT (otse tootjalt tarbijale) ja asus Paide täiskasvanute keskkoolis ettevõtluskursustel õpetama. Alati särasilmne, sõbralik, energiast pakatav, kellest võiks eeskuju võtta kõik kes tahaksid midagi ära teha kogukondade, külade heaks. Tal on alati olemas kindlad plaanid, siht ja nägemus külade arengust. Ta otsib alati võimalusi kuidas oma ideid ellu viia, avatud mõtlemise, nägemisvõimega ja suurem osa tema ideedest saavad ka ellu viidud. Sille on aktiivselt tegev mitmes MTÜs. Teiste hulgas tegutseb kohaliku süstaringi eestvedajana. Sille kolleegid näevad kõrvalt millise pühendumuse, sära ja entusiasmiga ta oma tegemistesse pühendub. Ei ole probleeme, mis tema tegevusväljas tähelepanuta jääb. Alati sekkub, otsib ja leiab lahendusi. Sille ise ütleb: "Žongleerimine eraelu, tööelu, kogukonna ja sõprade vahel on väljakutse, mida on huvitav elada!" Ta on aktiivselt tegev kooli hooldekogus ja lasteaias. Selle tulemusena nimetati ta ka Paide linna hariduskomisjoni liikmeks. Sille on rõõmsameelne, tema nakatav naer, südamlikkus ning põhiline hooliv suhtumine on imetlusväärne."

Konkursi nominendid selgitas välja hindamiskomisjon. Parimate tunnustamine toimub Järvamaa kodanikuühiskonna tunnistamisõhtul, 24. novembril Türi Kultuurikeskuses.

Suur tänu kõigile esitajatele, tänu Teile saame tutvustada meie tublisi inimesi, kes panustavad kodanikualgatusse.